༦༣༤༽༄། ། བསྐྱེད་རྫོགས་གཉིས་ཀྱི་དོན་ཉུང་ངུར་བསྡུས་པའི་གདམས་པ། །  ཡང་འདི་སྐད་བདག་གིས་ཐོས་པ་དུས་གཅིག་ན། སྤྱིར་དུས་གསུམ་གྱི་སངས་རྒྱས་ཀྱི་ཆོས་ཐམས་ཅད་ཐོག་མ་བར་དང་མཐར་དགེ་བ་ཡིན་ཏེ། དེ་ཉན་ཐོས་དང་རང་སངས་རྒྱས་དང་བླ་ན་མེད་པའི་བྱང་ཆུབ་གསུམ་ལས། ཉན་ཐོས་དང་རང་སངས་རྒྱས་ཀྱིས་ཁས་ལེན་པ་དོན་མེད་པས་ཐེག་པ་ཆེན་པོ་འབའ་ཞིག་ཡིན་གསུང་། དེ་ལ་ཕ་རོལ་ཏུ་ཕྱིན་པ་དང་གསང་སྔགས་གཉིས་ཡིན་ཏེ། ཕ་རོལ་ཏུ་ཕྱིན་པ་དང་པོར་སྦྱོར་བ་བྱང་ཆུབ་ཏུ་ཐུགས་བསྐྱེད། དངོས་གཞི་ཕ་རོལ་ཏུ་ཕྱིན་པ་དྲུག་ལྡན། རྗེས་འཁོར་གསུམ་ཡོངས་དག་དང་བསྔོ་བ་དང་བཅས་པ་ཡིན་ཏེ། སྔོན་གྱི་བཀའ་གདམས་པ་ཆེན་པོ་ནང་དུ་གསང་སྔགས་པ་ཆེན་པོ། ཀུན་ཀྱང་ཕྱི་ཚུལ་དུ་ཁས་དེ་ལས་མི་ལེན་པར་འདུག་གསུང་། སྔགས་ཀྱི་ཐེག་པ་སྦྱོར་བ་སྔར་དང་འདྲ། དེའི་སྟེང་དུ་དངོས་གཞི་ལྷ་དབང་བཞིས་སྨིན་པར་བྱས་པའི་གྲོལ་བ་བསྐྱེད་རྫོགས་གཉིས་བསྒོམ་སྟེ། ཕ་རོལ་ཏུ་ཕྱིན་པ་དྲུག་གི་འབྲས་བུ་བསྐྱེད་རིམ་གཅིག་པུ་ལ་ཡང་ཕ་རོལ་ཏུ་ཕྱིན་པ་དྲུག་གི་ངོ་བོ་ཡན་ལག་བདུན་པ་ཚང་བར་བྱེད་དེ། ལྷ་དེ་ལ་ཡང་དྲུག་པ་རྡོ་རྗེ་འཆང་ཆེན་པོ་ཟེར་བ་ཡིན་ཏེ། དེ་ཡང་རྫོགས་པའི་རིམ་པ་གདོད་ནས་ཞེས་པ་སྤྲོས་པའི་མཐའ་ཐམས་ཅད་དང་བྲལ་བའི་འཁོར་གསུམ་ཡོངས་དག་གོ། །